text:
Willemstad - E produkto ganadó di Korpodeko ta gana premio internashonal di ALIDE 2017.
Korpodeko
E ALIDE Awards 2017 a keda entregá na institushonnan di gran renombre den e área di Latinoamerika den kuater kategoria diferente. Korpodeko a kompartí premio den e kategoria di produktonan finansiero ku FIRA (Fideicomisos Instituidos en Relación con la Agricultura) di México, institushon ku 143 ofisina na nivel nashonal y mas di 1.100 empleado. E ALIDE Award den kategoria di maneho i modernisashon a bai pa BNDES (Banco Nacional do Desenvolvimento Econômico e Social) di Brazil, un banko ku mas di 330 bión na aktivo i 2.000 empleado. E premio ALIDE pa e mihó inisiativa riba tereno di informashon, yudansa tékniko i responsabilidat sosial a bai pa BDE (Banco de Desarrollo del Ecuador) di Ecuador, un entidat ku 7 ofisina na nivel nashonal i mas di 600 trahadó. Finalmente e premio ALIDE bèrdè a bai pa BANOBRAS (Banco Nacional de Obras y Servicios Públicos) di México, un organisashon ku por konta ku mas di 10 bión na aktivo i 900 empleado.
E produkto ganadó di Korpodeko
Kòrsou a sera konosí ku e konsepto 'Korpodeko Incentive Programs' for di 2016, ora Korpodeko i su partnernan a kuminsá introdusí e programanan di insentiva riba un eskala chikí na públiko i ya por a konta ku gran interes di diferente empresario den e produkto atraktivo akí. 'KORPODEKO INCENTIVE PROGRAMS' ta konsistí di seis módulo: KIP–WWW – konekshon digital, KIP-Right-to-the-door – benta via internet, KIP-BAB –'compliance', KIP-GREEN – finansiamentu di inisiativanan bèrdè, KIP-Sustainability in Business – sertifikashon internashonal pa durabilidat i KIP-Helping Hands – asistensia práktiko di hóben profeshonal-den-training.
E módulonan akí ta diseñá ku e propósito pa fortifiká spesialmente e gremio di empresa chikí na Kòrsou i kontribuí na desaroyo sostenibel di ekonomia di nos isla. E programa ta tene kuenta ku e Sustainable Development Goals (SDG's) di Nashonnan Uní, rekomendashonnan di otro organisashonnan internashonal i regional.
Korpodeko ta gradisí ALIDE i e bankonan aliá pa e sosten ku nan a duna Korpodeko durante evaluashon di e programa di insentivo pa empresario chikí i mediano i ta kontentu di por bin kas ku rekonosementu pa Kòrsou.
Pronto mas empresario chikí i mediano ku ta buska asistensia den e áreanan ku e programa di insentivo di Korpodeko ta kubri por kuminsá benefisiá di e produkto ku a haña rekonosementu internashonal akí. Korpodeko lo duna kobertura mas ámplio di e kontenido di Korpodeko Incentive Programs i e proyekto piloto ku lo tin pa empresanan lokal durante e próksimo lunanan.


c: text/html

text:
ORANJESTAD (AAN): Manera costumber, esaki ta e mensahe di fin di aña di Prome Ministro, mr. Mike Eman:
“Nos ta na final di un aña cu tabata masha importante mes den progreso di nos pais.
Trahando hunto, deliberando hunto riba futuro di nos pais, nos a cuminza pone tur hende mira den mesun direccion, di kico nos tin cu haci pa nos logra un mihor Aruba pa un y tur.
E union cu tanto tabata falta den nos pais, poco poco ta desapareciendo ya cu mas y mas nos tin cu realiza cu si nos kier logra exitonan grandi, logra prosperidad den cada cas di famia, nos tin cu haci un esfuerzo hunto pa logra e exitonan aki den añanan cu ta bin.
Mi ta sumamente satisfecho y sumamente inspira pa loke mi a pasa den den ultimo lunanan, caminda mi a constata un sentimento di convivencia unico cu pa hopi tempo mi no a sinti den nos pueblo.
Un di e exito grandi cu nos a logra como pais den 2010, tabata sin duda algun e dialogo social caminda como un sociedad uni, nos a sinta hunto y stipula e rumbo cu nos pais tin cu bay pa nos logra e felicidad social cu nos tur ta aspira den un pais prospero.
Nos lo por tin diferencia di opinion riba e forma con nos ta bay logra e felicidad y progreso aki pero hamas y nunca nos mester bira un opositor pa felicidad di nos pueblo y progreso di nos pais.
Mi ta pidi Dios nos Tata pa drama su bencion riba nos pueblo, riba nos pais, y percura pa den tur cas reina felicidad, prosperidad y trankilidad y cu tur hende por goza di un bon salud pa asina nos traha hunto pa nos progresa.
Na henter pueblo di Aruba, un feliz final di 2010 y cu e aña nobo trece dicha y felicidad pa boso tur.”

robotstxt: allowed

filter: keep


text:
Aki ta sigui un resumen di casonan den Corte di Prome Instancia pa dia 9 di December 2016
Pa 8’or y 15 di mainta, e sospechosonan NJVJ y JAdIC lo aparece dilanti di hues, caminda cu nan lo ricibi uitspraak riba nan caso.
Pa 8’or y 15 di mainta, e sospechoso EABM lo aparece dilanti di hues. E caso aki ta uno pro forma. Esey ta nifica cu e caso aki lo bay wordo trata riba un siguiente fecha. B.M. ta wordo acusadi a intencionalmente causa un persona lesion grave, door di morde un pida di su horea kite afor riba 5 di Juni 2016.
Pa 8’or y 15 di mainta, e sospechoso ACRI lo aparece dilanti di hues. E caso aki tambe lo ta uno pro forma. R.I. ta wordo acusa di posesion di un arma di candela riba 6 di September 2016. E ta wordo acusa di exportacion di cocaine riba 17 di Augustus 2016.
Pa 8’or y 15 di mainta, e sospechoso MIAM lo aparece dilanti hues. Pro forma. M. ta wordo acusa di a hinca un persona varios biaha cu un cuchiu den su nek riba 9 di Augustus 2016, cu e intencion pa tuma su bida.
Pa 8’or y 15 di mainta e sospechoso JAH lo aparece dilanti di hues. Pro forma. H. ta wordo acusa di posesion di un arma di candela riba 5 di Augustus 2016.
Pa 8’or y 15 di mainta, e sospechoso WJJ lo aparece dilanti di hues. Pro forma. J. ta wordo acusa di violacion di un persona den e periodo di 7 pa 8 di September 2016.
Pa 8’or y mey di mainta, e sospechoso EJMH lo aparece dilanti di hues. H. ta wordo acusa di asesinato riba 19 di Maart 2015.
Resumen di casonan den Corte di Prome Instancia riba 9 di December 2016
Aki ta sigui un resumen di casonan den Corte di Prome Instancia pa dia 9 di December 2016


text:
Despues di kasi 30 aña di servisio na Freezone, entrante djabièrnè 21 di yüli awor, Maduro & Curiel’s Bank ta sera su brènch na Freezone – Nieuwe Haven. Nos ta sigui ofresé nos klientenan, inkluso esnan ku ta hasi uso di nos Freezone Branch, nos servisionan di Bankomatiko, Night Depository i nos servisionan ekstenso na e brènchnan mas serka manera: Saliña, Lio Capriles Banking Center na Rooi Catootje i Rio Canario Branch òf na kualke un di nos otro brènchnan ku e kliente ta preferá bishitá. Defakto, nos lo sigui ofresé un servisio ekstraordinario na tur nos klientenan.
Nos koleganan na e brènch aki ya tin nan lokalidat nobo di trabou na un di nos otro brènchnan, pa nan sigui duna e bon servisio ku nos klientenan a kustumbrá kuné di nan. Naturalmente nos ta sigui ofresé i mehorá nos servisionan di MCB Online Banking. Nos ta probechá di e oportunidat aki di anunsiá renobashon di nos brènch na Saliña entrante 2018, pa sigui sirbi nos klientenan den área di Saliña.


text:
E judoka Isaac Croes cu actualmente ta residencia na Merca unda e ta combina su deporte y su scol a caba di representa Aruba den e torneo internacional renombra di judo esta e Cancun Grand Prix 2017 na e ciudad di Cancun, Mexico. Mester bisa cu e miho bringadonan di mundo den e deporte di judo a participa na e competencia aki y varios di nan medayistanan den e ultimo Weganan Olimpico di Rio.
Prome cu Isaac a sali pa Cancun e la haya e posibilidad di entrena cu dos seleccionado Mericano di judo esta Lakea Vargas -66 y Adonis Diaz -60 cu a invita Isaac pa e entrena cu nan na Miami. Den e competencia na Cancun, 3 continente, 38 pais y 183 competidor a participa. Coach di Aruba, Alexis Cardenas a guia Isaac Croes na e campeonato aki. Mester bisa cu dia 22 Juni e judoka Isaac Croes lo sali pa Mexico City unda pa dos siman y mei e lo permanece den un campo di entrenamento. Luna pasa e hoben Isaac Croes a competi pa Aruba den e Pan American Championship na Panama. Esaki tabata Isaac su prome campeonato grandi pa 2017 y awor esun di Cancun a bira su di dos. Ultimo informacion ricibi ta cu Isaac a cay venci den su combate contra di un peleado di Mexico.
Un danki sigur na Lotto, e Loteria di Aruba pa medio di Comision di Subsidio cu a subsidia e biahe di e atleta Isaac Croes y su coach Alexis Cardenas pa e torneo internacional di judo Cancun Grand Prix 2017 na e ciudad di Cancun, Mexico.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e Comision di Subsidio.


text:
Indonesia a renombra e teritorio di e pais su zona economico exclusivo den e lama di Sur di China pa lama di Natuna Norte. Esaki ta un acto di resistencia y soberania entre e paisnan zuidoost Asiatico contra China su ambicionnan teritorial den region maritimo, segun analistanan.
Varios nacionnan zuidoost Asiatico tin conflicto ora ta trata di China su reclamonan teritorial pa cu e fronteranan maritimo controversial di e pais. Tin un competencia den region pa explotacion di e recursonan den e lama di Sur di China, manera hidro-carbon abundante y recursonan pa pesca.
China a intimida paisnan den e region ora cu a desplega operacionnan militar riba islanan artificial cu e pais a construi den areanan discutibel di e region. Indonesia ta sclama cu nan no tin intencion teritorial den e area, pero anteriormente tabatin conflicto entre e dos nacionnan pa derechonan di pesca, cual a resulta den e detencion di piscado Chines.


text:
O Perfil Sicológico di un KKKolonial raSSista
Ayera,
rumán den lucha Ramfis Martir a publicá un enlace riba Facebook di KRO
Brandpunt, titulá Het Geheime Bankiersgenootschap. Paulatinamente a surgi un
discushón entre Ramfis Martir y e KKKolonial raSSista GelD Dekker, o Dekker van
GelD manera nós a bin ta llamé.
Otro
caminda, Dekker van GelD ta publicá lo siguiente, qu nós ta publicá pa medio di
un screenshot (como prueba):
Lesando
e diatriba KKKolonial di Dekker van GelD, tá evidente qu e texto tá conectá na
otro cu nada otro qu SPECULASHÓN.
Quico e
reacshón di Dekker van GelD riba e tópico qu Ramfis Martir ta publicá tocante
banquéronan na mundu, tin di aber cu su diatriba KKKolonial raSSista?
Wèl,
mientras den su diatriba KKKolonial raSSista e ta SPECULÁ, den su reacshón riba e tópico di banquero, e tá ACUSÁ Ramfis Martir di tá SPECULANDO riba un
supuesto conspirashón internashonal di banquero. Dekker van GelD ta SPECULÁ bai
gol sin ningún prueba, mientras di Ramfis Martir e ta exihí prueba concreto. E
screenshot:
Nós a
dicidí di reacshoná, no riba Dekker van GelD, pasobra al fin y al cabo quen tá
Dekker van GelD.
Relevante no tá Dekker van GelD, sino e venenu KKKolonial raSSista qu e ta
representá y qu ta influenshá hende. Jis bai Dekker van GelD su página riba FB
y observá cuantu di nos héndenan ta ila fini cu Dekker van GelD.
E ehercicio
aquí tá un manera mas pa laga mira con exponé e patología di un KKKolonial
raSSista manera Dekker van GelD. No tá e promé be qu nós ta haci e.
Nós ta compilá loque, sin mayó redacshón (un que otro eror
tipográfico y omishón), nós a pone riba e wall di Ramfis Martir. Nós a
combiná e téxtonan cu un reflecshón riba e supuesto himno qu e fráter
KKKolonial Radulphus a componé. E lector lo ripará paquico a combiná e
diferente téxtonan.
Hermano Ramfis, poco
ratu pasá e KKKolonial GelD Dekker (o sea un Dekker van GelD) a scirbi:
Gaat de regering de wil van het volk
eerbiedigen of volgt er een staatsgreep?
PS heeft al meerdere malen aangegeven dat ze
een dictatuur voorstaat en de democratie aan de kant wil zetten. Hun ideaal model
is Stalinistisch communisme met een sterk rascistisch accent.
De media hebben de laatste tijd regelmatig
onderscheppingen van wapenzendingen gemeld. Hadden die iets te doen met het
gekoesterde staatsgreep ideaal?
Het Koninkrijksoverleg is een aanzegging dat
Curacao niet van plan is zich te houden aan de Rijkswetten, dat staat dus
gelijk aan hoogverraad.
Ata
e KKKolonial aquí ta SUGERI algu qu e NO por comprobá y abo e ta bisa awor qu
bó ta predicá nònsèns (klinkklare onzin el a llam'é).
No pèrdè bo tempu!!!
Di dos
Reacshón
Su locura KKKolonial, su
méntiranan, su suposishonan, su SPECULASHONAN sin prueba! tá e resultado di un
KKKolonial qu sa qu su reino poco poco tá llegando su final. Tá convulshón di
un animal moribundo.
Di Tres
Reacshón
Di e raSSista aquí, mí
tin solamente e siguiente observashón:
E, como sobrebibiente hudiu di e holocausto
nazi maKKKamba alemán, méster sa mihó qu hunga papel di CÓMPLICE, COLABORADÓ y APOYADÓ di
precisamente e BURDUGU NAZI MAKKKAMBA qu e y nós TIN EN COMUN.
Dekker van GelD tá un hudiu BOBO, pasobra ni masque cuantu e
lembe, colaborá na final día E, hudiu, TA QUEDA E META FINAL DI NÁZINAN QU NO TA CONSIDERÁ NAN TRABOU DI EXTERMINASHÓN DI HUDIU COMO UN TRABOU CONCLUÍ!
Sí, e méster por sa mihó!
Di
Cuáter Reacshón
Nós ta re-producí e
texto anterior di Dekker van GelD pa un análisis còrticu.
Gaat de regering de wil van het volk
eerbiedigen of volgt er een staatsgreep?
PS heeft al meerdere malen aangegeven dat ze
een dictatuur voorstaat en de democratie aan de
kant wil zetten. Hun ideaal model is Stalinistisch communisme met een sterk
rascistisch accent.
De media hebben de laatste tijd regelmatig
onderscheppingen van wapenzendingen gemeld. Hadden die iets te doen met het
gekoesterde staatsgreep ideaal?
Het Koninkrijksoverleg is een aanzegging dat
Curacao niet van plan is zich te houden aan de Rijkswetten, dat staat dus
gelijk aan hoogverraad.
Na
promé lugá, Ramfis, KKKolonialismo maKKKamba tá raSSismo maKKKamba den máximo
forma y expreshón. Por lo tanto e KKKolonial Dekker van GelD, defendiendo
dictadura KKKolonial, pa su mero condishón KKKolonial, tá un raSSista.
Na di dos lugá NINGÚN lucha independendista, méster
di hustificashón. Pasobra quico mas inhustu, inaceptábel y intolerábel qu
OCUPASHÓN KKKolonial raSSista maKKKamba, ya pa cuátershen aña? Y quico mas hustu qu lucha CONTRA loque tá inhustu?
NA di tres lugá. 400 aña di ocupashón KKKolonial
raSSista maKKKamba -400 AÑA!!!!- tá DICTADURA den su MÁXIMO EXPRESHÓN, tá
FASCISTA, RaSSista (KKKolonialismo = raSSismo). Por lo tanto:
FASCISMO + raSSismo = NAZISMO.
P’esey comandante Marcel
Kross sémper a argumentá qu nazismo no a nace na Alemania nazi siglo pasá, sino
den e cámponan di concentrashón maKKKamba entre otro na África, Indonesia, Brazil, Sürnám
y Antilla.
Por compará 400 aña di ocupashón KKKolonial NAZI
raSSista maKKKamba cu ocupashón Nazi di Hulanda? No por compar'é pasobra den
tur sentido di palabra y echo, 400 aña di ocupashón KKKolonial nazi raSSista
maKKKamba tá PIÓ.
Esey Dekker van GelD ta defendé.
Di
Cincu Reacshón
Quico mas e ta defendé? E
anterior "himno di Kòrsou" componé pa e fráter KKKolonial Radulphus,
tá emblemático, simbólico pa loque Dekker van GelD ta defendé y representá.
E himno di Radulphus:
Den toer nacion nos patria
Ta poco conocir
Den di laman inmenso
El ta para scondir;
Ma toch nos ta stiméle
Ariba toer nacion,
Su gloria nos ta canta
Di hinter nos coerazon.
Nos tera ta baranca
E solo ta kima;
Pobreza ta nos suerte
I bida ta pisá;
Ma dusji ta di biba
Trankilo, sosegá,
Gozando di fabornan
Di un tera respetá
Ni un ley di tiranía
Ta primi nos pisar.
Bandera di Hoelanda
Ta cubri nos hogar.
Un reina poderosa,
Wil'mina di Nassau
Coe manoe generosa
Ta goberna nos Corsouw
Dios spaar nos dusji tera,
Nos tera di Corsouw;
Dios spaar nos fiel bandera,
Bandera: rood, wit, blauw.
Dios spaar nos Wilhelmina,
Nos reina bienestar;
Dios spaar nos pober pueblo,
Su pueblo fortunar.
Un análisis breve:
"Ma toch nos ta stiméle" = Tá un pida
baranca, scondí. Ya, no tin moda di haci, una bes nós tá riba e pida baranca
aquí, laga nós stimé NUMA.
"Ni un ley di tiranía
Ta primi nos pisar." e fráter KKKolonial aquí
ta scirbi, siendo qu maKKKamba tá ocupando nós cas, caminda nós no tin nèt nèt
nada di bisa.
Quico mas tiránico,
dictatorial y totalitario qu KKKolonialismo?
"Bandera di Hoelanda
Ta cubri nos hogar." e fráter aquí ta scirbi
qu supuestamente méster mira pa bienestar spiritual di su 'carnenan', asina
tapando, bagatelisando 400 aña di crimen maKKKamba.
Un reina poderosa,
Wil'mina di Nassau
Coe manoe generosa, e fráter aquí ta scirbi, siendo
qu algún cuplèt promé e ta referí DIRECTAMENTE na "Pobreza ta nos suerte i
bida ta pisá".
Atrobe, refiriendo anteriormente pobreza e ta bolbe
scirbi:
Dios spaar nos Wilhelmina,
Nos reina bienestar
BIENESTAR?!
Pa bolbe finalisá cu "nos pober pueblo" y
asina pa medio di e GRAN MENTIRA NAZI maKKKamba, e Große Lüge NAZI, queda bati den nos
cabés, ya pa cuátershen aña, qu nós no ta sirbi, qu nós no por, qu tá nos
destino, por lo tanto qu nos méster di "mama Hulanda", un supuesto
mama qu a SECUESTRÁ, DEPORTÁ, operá CÁMPONAN DI CONCENTRASHÓN y a bira ricu
basá UN ECONOMÍA DI CAMPO DI CONCENTRASHÓN (Marcel Kross).
Asina tantu qu NOS MES NO POR a bira lema personal
di Prostituta KKKolonial Emily de Jongh-Elhage.
Quièr men, sometebu na e dictadura KKKolonial NAZI
raSSista maKKKamba, pasobra OTRO salida bó no tin. SIN MI BÓ TÁ NADA.
Esey Dekker van GelD ta defendé.
Di Seis
Reacshón
FINALMENTE, e KKKolonial
aquí ta scirbi:
Gaat de regering de wil van het volk
eerbiedigen of volgt er een staatsgreep?
Laga e hipócrita aquí, di tur lucha
independentista na mundu através di siglos, DUNA UN EHÈMPEL di un pueblo qu a
tene un
referéndum pa scohe pa loque tá lo mas natural:
LIBERTAD.
E duna UNU, mí ta dun'é MIL qu un MAYORÍA ABRUMADOR
di pueblo a bai pa LIBERTAD SIN CONDISHÓN. Pasobra esey referéndum tá
FINALMENTE, UN CONDISHÓN Y UN TRAMPA KKKOLONIAL!
For di qui tempu ta CONDISHONÁ LIBERTAD?
MaKKKamba no a haci día Willem van Oranje a dicidí
qu ocupashón spañó méster llega na su fin. Pues paquico paga e 10de penning, si
bó mes por cobré? Además gustosamente el a haci uzo di terorista (llamá pirata
romanticamente) pa bringa spañó. E no tene referéndum, e no tene consulta, e no
tene nada. Pasobra LIBERTAD NO TIN CONDISHÓN!
Tampoco mericano a tene referéndum día a dicidí qu
ta pone un fin na colonialismo inglés.
Día Libertador Bolívar y su generalnan a dicidí qu
tá basta cu ocupashón spañó, no a tene referéndum.
Y día názinan alemán a ocupá Hulanda, tampoco a
tene referéndum pa bai batalla, a pesar di tantu traidor maKKKamba cu a
colaborá cu e názinan.
REFLECSHÓN FINAL
RaSSismo y KKKolonialismo maKKKamba, di cua Dekker van GelD tá especímen
excelente pa observashón y estudio, NO TÁ NORMAL, sino UN PATOLOGÍA.
Den su
locura KKKolonial raSSista trociendo curpa den su último convulshonan, ta usa tur
arma di mentira y lo tilda nós, independentístanan, di tur loque por tilda nós
di je, asta alta traishón, manera Dekker van GelD a risca di scirbi.
Alta traishón di quico? Alta traishón bó ta considerá bo oposhón y lucha contra un sistema KKKolonial qu tá ilegal, inaceptábel, criminal, inhumano, inhustu, arbitrario y qu pa colmo desbergonsosamente tá durando 400 AÑA.
Nós ta bolbe ripití: Laga nós laga un banda LIBERTAD si no tá bo idioma, bo sintimentu, bo deseo ma genuino y profundo aínda, Siquiera sinti antó BÈRGÜENSA pa ta asociá na un país criminal. Y rechasé antó, scohe pa independensha masque tá pa bèrgüensa di tá asociá cu criminal.
Nos lucha NO MÉSTER di ningún hustificashón, sigur nò pa cu maKKKamba. Un lucha
pa libertad SÉMPER Tá HUSTU. Un lucha hustu antó, no méster di ningún
hustificashón.
MaKKKamba
no tin ningún derecho, tampoco derecho di papia. Lo único qu maKKKamba tin, tá
e DEBER di SCUCHA, ADMITÍ, ARENPENTÍ, RECONOCÉ y PAGA! Nada mas. Después di
cuátershen aña, no tin espacio pa derecho, sino solamente deber.
Scucha
nos DEMANDA
Admití
CULPABILIDAD pa cuátershen aña di crimen
AREPENTÍ
pa e crimenan
RECONOCÉ
nos LIBERTAD, INDEPENDENSHA y SOBERANÍA
PAGA un
INDEMNISASHÓN ADECUADO
Na
final e entrevistador ta puntra cuantu tempu mas lo dura ta dura pa bira independiente.
Comandante Wiels ta bòltu e cañón den direcshón di e entrevistador:
Bisami,
CON LEU ABO TÁ?
Día
abo, lector, realisabu qu bo LIBERTAD tá INCONDISHONAL, anto lo bo EXIHÍ BO
LIBERTAD SIN CONDISHÓN, SIN REFERÉNDUM, SIN CONSULTA.
Día bó
realisabu qu BO LIBERTAD TÁ INCONDISHONAL, lo BÓ TÁ ASINA LEU Y BÓ TÁ CLA P’E.
INDEPENDENSHA
AWÓ, NO AWORÓ!!!
Papiamentu
Bibu
E bitácora aquí tá abrí pa reacshón. Tur reacshón tá someté na moderashón y solamente lo sali publicá si e «bitacorístanan» ta haña qu ta trata di un reacshón constructivo (no necesariamente mester tá di acuerdo cu nós).


text:
Pregunta Cu Bijbel Ta Contesta
Dicon tin profecia den Bijbel?
Bijbel tin hopi profecia cu ta duna detayenan specifico. Di otro banda, niun hende no por predeci exactamente loke lo sosode den futuro. Pues, e echo cu profecianan di Bijbel a cumpli ta duna nos prueba convencente cu Bijbel ta e Palabra di Dios.—Lesa Josue 23:14; 2 Pedro 1:20, 21.
Profecia di Bijbel cu ya a cumpli ta duna nos un bon motibo pa pone fe den Dios. (Hebreonan 11:1) Ademas, e profecianan cu a cumpli ta duna nos confianza cu e promesanan di Dios pa un mihor futuro lo cumpli. Pues, profecianan di Bijbel ta duna nos un speransa sigur.—Lesa Salmo 37:29; Romanonan 15:4.
Con profecia di Bijbel por yuda nos?
Tin profecia di Bijbel ta spierta Dios su sirbidornan pa tuma accion. Por ehempel, ora e cristiannan di prome siglo a mira cu cierto profecianan a cumpli, nan a huy bay for di Jerusalem. Mas despues, ora cu e stad a ser destrui pa motibo cu mayoria di hende a rechasa Hesus, e cristiannan si tabata safe.—Lesa Lucas 21:20-22.
Awe, e profecianan cu a cumpli ta duna nos confianza cu pronto e Reino di Dios lo pone un fin na tur e reinonan, of gobiernonan, di hende. (Daniel 2:44; Lucas 21:31) Kiermen ta urgente pa cada persona tuma accion awor pa haya aprobacion di e Rey, Hesucristo, kende Dios a nombra.—Lesa Lucas 21:34-36.


text:
Fotos/Imagenes: Salim & Jb De Camino A Republica Dominicana, Santiago. + Rueda De Prensa
Estas son algunas fotos de lo que fue una de las presentaciones de los muchachos en suelo de Aruba. También no informan que están en estos momentos en el avión camino a su ciudad, Santiago.
E dos hobennan talentoso, Salim & JB diadomingo ultimo a lansa nan CD riba mercado. Durante un rueda di prensa cu a tuma luga den Palm Beach Plaza, a tuma luga lansamento oficial di e produccion musical Amor Eterno estrenando esaki na Aruba y na mundo.
E dos hobennan aki talentoso a termina nan scol di canto profesionalmente y nan mes ta interpreta nan cancionnan y aregla tur nan temanan. Nan ta musiconan profesional capaz, cu ta produci nan propio musica. Ambos a sigui scol di teatro y actuacion pa asina desenvolve miho riba scenario.
Durante e lansamento di e CD, nan a splica e contenido di nan produccion. Salim & JB ta hopi contento con nan a wordo ricibi aki na Aruba y ta duna danki na tur esnan cu a sostenenan na e proyecto aki.
Via: Vikabre Ent


text:
Jurgen Benschop, COO di Aeropuerto Reina Beatrix a confirma cu nan ta trahando riba expansion di nos aeropuerto, debi cu e movemento den aviacion y pasaheronan a crece drasticamente.
Na 2016, Aeropuerto a procesa casi 3 miyon pasahero, dunando indicacion cu si sigui asina, Aeropuerto di Aruba ta birando chiquito.
E aeropuerto actual a keda diseña, cu e proyecto titula: Beatrix 2000, cu e meta pa acomoda y procesa 2.3 pa 2.4 miyon pasahero, loke por a constata caba cu aña ya Aruba a surpasa e cantidad di pasahero.
Segun Jurgen Benschop, esaki kier men cu lo cuminsa na afecta e nivel di servicio p’e usuarionan y manera e situacion ta, Aruba no por acomoda tur n’e orario cu nan kier.
Dor di esey a cuminsa traha riba un plan pa expande Aeropuerto, cu a ser yama: “Gateway 2030”, p’asina por acomoda e demanda di awe y p’e siguiente 15 pa 20 aña nos dilanti pa garantiza cu nos lo crece como Aeropuerto pareu cu e crecemento di nos pais, segun e COO di AAA N.V., Jurgen Benschop.
Ya caba nan a cuminsa cu e rampa prome, unda ya caba a construi 2 rampa, uno parti pariba di Aeropuerto y e di dos parti pabao banda di Aerocargo y e aña aki lo bay na conecta e dos rampanan aki pa despues cuminsa na expande cu e fase di expansion di e terminal.
E expansion di e terminal lo bay ensera e.o. e checking area n’e parti di e US Terminal, cu lo bira un Common Checking Area.
Manera e ta awor nos Aeropuerto ta dividi den un parti cu ta bay Merca y e otro, unda e pasaheronan cu ta bay pa otro destinacionnan.
Cu e cambio nobo, AAA N.V. kier bin cu un solo checking area, caminda e.o. tur maleta ta pasa den un sistema automatisa di seguridad, cu lo screen tur maleta. Y e ora ey tambe lo wordo separa, dependiente cua destinacion nan ta bay.
Esnan cu ta bay Merca, ta bay den un holding area, te ora cu CBP, cu t’e Pre-Clearance Mericano clear e maletanan y lo bay pe avion.
Segun COO, Benschop, esaki lo bay na elimina cu e pasahero mester bolbe bay na recolecta su maleta pa check in n’e Imigracion Mericano. E proceso aki lo haci’e hopi mas liher y sigur p’e pasahero.
MAS GATE
AAA N.V. tin pensa den su expansion pa expande Aeropuerto cu 3 pa 4 gate mas cu brug, y esaki ta pa por acomoda e buelonan cu ta bay Merca.
Manera ya ta conoci, debi n’e servicio di Pre-Clearance cu Aruba tin, tur buelo cu sali for di Aruba pa cualkier ciudad Mericano, e pasaheronan mester keda steril. Loke nifica cu e pasaheronan aki por tin contacto cu otro pasahero.
AAA N.V. ta bin cu full un programa nobo cu ta yama Concession Area, cu ta un style di food-court cu bo ta haya na shopping mallnan na Merca, unda tur restaurant y shopnan ta hunto, p’e pasaheronan por sinta of haci nan ultimo shopping wardando riba nan buelo.
Di acuerdo cu Jurgen Benschop actualmente nan ta den fase di diseño di e expansion y nan ta kere cu pa 2018 cuminsa cu e prome trabaonan di construccion.
Prome cu cuminsa cu e construccion, tin varios otro trabao cu mester tuma lugar manera e.o. e relocation di electra, e transformator huis, tankinan di awa, etc., esta cosnan cu ta na lugarnan unda e construccion mester tuma lugar.
Pesey na final di 2018, cuminsa cu e fase grandi di expansion.
PIEK HOURS
Actualmente e piek hournan di Aeropuerto ta diabierne, diasabra, diadomingo y dialuna for di 11 or di mainta te cu 5 or di atardi. No tin mas lugar pa acomoda ningun buelo, sigur cu tin cu bay Merca.
Si tin buelo for di e oranan menciona, sigur Aeropuerto lo por atende nan, pero ningun compania no ta gusta e oranan cu tin gate habri.
Unabes cu e expansion ta cla, sigur Aruba lo por acomoda mas buelo, dunando tur servicio desea, sin cu mester transporta pasahero cu bus.
Aruba tin e Pre-Clearance mas bieu, pero si bay na mehora e servicio aki, e lo bay habri posibilidad pa mas compania cu kier bay Merca haci uso di e Pre-Clearance, cu lo haci’e facil facil p’e propio pasaheronan, segun Jurgen Benschop, COO di AAA N.V.


text:
Vishon di Tùnel II – Tunnelvisie part II
A base di Tratado pa Derechonan Humano i nos Kódigo di proseso penal mester tin sospecho rasonabel ku un persona a kometé un akto kastigabel pa lei pa por efektuá su aresto òf enkarselashon. E kondishon aki tin un papel importante den protekshon di reputashon di un hende. P’esei ta kompletamente inakseptabel i kondenabel ku un fiskal, no opstante ku un hues ya a husga ku no tin niun sospecho konkreto kontra di Robbie Dos Santos den e kaso di Wiels, tòg ta haña ta bon pa, durante tratamentu públiko di e kaso aki, indiká ku Robbie Dos Santos ta un di e outornan intelektual di e asesinato di Wiels. Por denominá un persona solamente komo sospechoso si for di echonan i sirkunstanshanan ta sali indikashon konkreto ku e la hasi su mes kulpabel na un echo kastigabel pa lei. Un hues a husga i stipulá kaba bon kla ku esei no ta e kaso ku Robbie Dos Santos. Apesar di esei Ministerio Públiko, ku klaramente a pèrdè strea di nòrt den e kaso aki, komo mal pèrdèdó, ta keda denominá Dos Santos komo sospechoso di e krímen aki.
Ministerio Públiko aparentemente ta ninga di sali for di e tùnel ku klaramente a kuminsá basha abou mahos tras di su lomba pa por fin kuminsá buska e outornan intelektual den e direkshon korekto. Esaki ta hasi Ministerio Públiko sumamente peligroso pa hende inosente. No ta korekto, ku un Ministerio Públiko, di e manera aki, kontrali na desishon di hues, pa malu i kompletamente maligno, ta sigui purba influensha opinion públiko kontra un suidadano. Ku hues a bisa ku Ministerio Públiko tin mag di sigui investigá no ta hasi esei diferente i ta mas ku lógiko. Ta meskos ku si hues a bisa ku solo ta sali mayan. Natural Ministerio Públiko tin di sigui investigá. E asesinato no ta solushoná. Laga nos spera ku e biaha aki si Ministerio Públiko lo hasi esei den e direkshon korekto. P’esei sosodé Ministerio Públiko mester ta dispuesto pa sali promé for di e tùnel ku nan ta mal pega aden. No ta akseptabel ku Ministerio Públiko konstantemente ta trata na influenshá opinion públiko kontra suidadanonan. A base di un akusashon sin pia i sin kabes, ku a keda reportá den prensa tantu nashonal komo internashona i ku a kousa, daño inmenso i sufrimentu kompletamente innesesario na Robbie Dos Santos i su famia. Anto esaki na un persona ku hues ya a stipulá ku no ta kumpli ku ni e mínimo rekisitonan di un sospechoso. Nos por hasi nos mes sinseramente e pregunta si nos Ministerio Públiko ta konsiente di e responsabilidat grandi ku e tin pa hasi su trabou sin prehuisio i di un manera balansa, òf ku e ta solamente interesá pa krea sensashon. Nos por konkluí ku aki ta trata di un forma barata pa krea sensashon kontra suidadanonan. E intenshon di e aktuashon kondenabel aki ta, pa trata di influenshá públiko en general i, mas spesífiko, e otro partisipantenan den e proseso penal. P’esei nos ke manda un mensahe bon kla pa Ministerio Públiko: hunga e wega limpi, keda neutral i tene distansha for di métodonan di traha dudoso i mas ku tur kos, kuminsá buska e bèrdat. Stòp ku e aktuashon barata aki. Ministerio Públiko no ta bai kombensé niun hues, ku si ta bon, ta un profeshonal, ku no por influensha ku ‘flauwe kul’, manera Ulandesnan ta bisa. Sigui skòp un hende, ku ya ta na suela, ademas, ta reprochabel i un akto di kobardia. Ministerio Públiko tin un funshon di ehèmpel, karga e responsabilidat ei di un manera digno i manera un berdadero profeshonal. Tur kos ta indiká ku e aktuashon dudoso aki di Ministerio Públiko tin komo meta, pa hustifiká nan aktuashon pa públiko pa skapa kara i sigui den e tùnel ku ela drenta, maske esei ta bashando den otro pa falta di material di prueba. E aktuashon aki ta duna muestra di un akto di desesperashon. Un pushi den pèrta ta hasi kosnan straño i esei ta lokual ta hasi e Ministerio Públiko aki un peliger serio pa nos klientenan. Pesei nos lo sigui vigilá nan ku wowo di falki i arverti ki ora ta nesesario.
Sulvaran & Peterson
Kòrsou, 8 di ougùstùs 2014
Vershon na Hulandes:
Tunnelvisie part II
Op grond van het Europees Verdrag voor de Rechten van de Mens (EVRM) is een ‘reasonable suspicion of having commited an offence’ nodig voor zowel de arrestatie als het voorarrest van een burger. Deze verdenkingsvoorwaarde speelt ook een belangrijke rol in het kader van bescherming tegen inbreuk op de privacy. Tegen deze achtergrond is het volstrekt onaanvaardbaar dat een officier van justitie in strijd met bevindingen van een rechter, dat er geen sprake is van enige redelijke verdenking van schuld, ter openbare terechtzitting ,Dos Santos toch blijft aanwijzen als opdrachtgever van de moord op Wiels. Als verdachte wordt aangemerkt alleen ‘degene te wiens aanzien uit feiten en omstandigheden een redelijk vermoeden van schuld aan enig strafbaar feit voortvloeit’. Ondanks het feit dat de rechter heeft vastgesteld dat er juist ten aanzien van dos Santos daar geen sprake van is, deelt dit OM die duidelijk de weg kwijt is, als slechte verliezer mede dat Dos Santos verdachte blijft. Het OM weigert dus de tunnel te verlaten en op zoek te gaan naar de echte intellectuele daders. Dat maakt dit opsporingsapparaat levensgevaarlijk voor onschuldige burgers. Juist het OM heeft een aanmerkelijke zwaardere verantwoordelijkheid voor een eerlijke gang van zaken. Niet past dat het OM bij herhaling probeert in strijd met een rechterlijke beslissing de publieke opinie ten nadele van onschuldige burgers te bespelen. Als gevolg hiervan zijn onze cliënten aangeschoten wild geworden, ondanks dat de rechter al heeft ingegrepen. Dat de rechter zou hebben gezegd dat het OM haar onderzoek mag doorzetten is een dooddoener. Het is net als dat men zegt dat de zon morgen opgaat. Natuurlijk moeten zij hun onderzoek voortzetten. Hopelijk nu wel in de juiste richting. Eerst zullen zij echter wel die tunnel moeten verlaten. Het vermoeden van onschuld is het belangrijkste element van een eerlijk strafproces. Artikel 6 lid 2 EVRM verzet zich ertegen dat magistraten verklaren dat burgers betrokken zijn bij strafbare feiten voordat hun schuld wettelijk is bewezen. Door deze onzorgvuldige uitlatingen weergegeven door de nationale en internationale pers, wordt onnodig extra leed en schade veroorzaakt aan iemand waarvan door de rechter al is vastgesteld dat niet eens aan de lichtste eis is voldaan. Autoriteiten moeten zich na een dergelijk oordeel voorzichtig opstellen. De vraag is of dit OM zich bewust is van haar verantwoordelijkheid om onbevooroordeeld en gebalanceerd haar werk te doen, of dat zij alleen geïnteresseerd is om in strijd met de feiten een vermakelijk verhaal te blijven brengen. Dit OM moet stoppen met burgers op dit eiland publiekelijk aan de schandpaal te nagelen. Geconcludeerd moet worden dat sprake is van een ernstige vorm van goedkope stemmingmakerij. De bedoeling van dit verwerpelijk handelen is om het recht op te jagen en de beoefenaren te beïnvloeden. Tegen het OM zouden wij willen zeggen: blijf objectief, wees kritisch en houdt gepaste afstand. Hou toch op met deze goedkope stemmingmakerij. Overtuigen van de rechter lukt niet, die is er als professioneel wars van en zal niet van deze flauwekul overnemen. Zoveel is wel duidelijk. ‘Trappen’ naar iemand die al op de grond ligt is bovendien misselijkmakend en laf. Het OM heeft een voorbeeldfunctie, laat ze die rol eens eindelijk oppikken en invulling geven. Het lijkt er sterk op dat de inzet van deze omstreden benadering tot doel heeft om deze tunnelvisie in de ogen van het publiek toch te kunnen doorzetten, ondanks het ontbreken van redengevend materiaal. Het handelen van het OM heeft op deze wijze alles van een wanhoopsactie in zich. Een kat in het nauw maakt rare sprongen. En dat maakt dit OM levensgevaarlijk.
Curacao, 8 augustus 2014.
Sulvaran & Peterson


text:
“E proyeccion nan economico como tambe presupuestario cu nos a anticipa tabata hopi favorable. Awe Banco Central di Aruba ta confirma esaki,” asina minister di Asuntonan Economico y Comunicacion y alaves miembro di Parlamento, Sr. Richard Arends a declara. E crecemento economico pa e aña aki ta wordo proyecta na 3.4% cu inversionan grandi den sector priva y publico cu ta suma casi Afl 1 biyon di florin como impulso grandi.
“Inicio di e rehabilitacion di e refineria, obviamente ta trece mas actividad economico rond di nos isla,” minister Arends a sigui splika. Nos ta wak den e prome cuartal un aumento substancial den importacion di metal y makinaria. “Segun un estudio di AIB a proyecta cu pa 2017 e contribucion di e reapartura di CITGO na nos economia lo ta alrededor di Afl. 280 miyon, esaki ta casi 6% di nos GDP.” Door di e inversionan den calidad di nos sector turistico, Aruba a sa di mehora su posicion competitivo y e prome cuartal di 2017 ta mustra cu no solamente e cantidad di bishitante a aumenta, excluyendo e mercado venezolano, pero e placa cu e turista ta gasta na Aruba tambe a aumenta cu 3.5%, como tambe e entradanan pa cada camber disponible a subi cu casi 7%.
Pa forma e fundeshi pa diversifica nos economia, Gabinete Mike Eman a ehecuta un plan di inversion amplio riba tereno di infrastructura, areanan publico como tambe energia. “De e resultadonan di e prome cuartal di 2017 nos ta wak e efectonan di e iniciativanan aki. Riba tereno energetico nos por corda cu e tarifanan di coriente a reduci cu 14% na januari 2017 como resultado di e inversionan den nos companianan di utilidad pa menhora nan eficiencia, mas penetracion di fuentanan renobable. “E maneho energetico cu Gabinete Mike Eman a hiba durante ultimo añanan por wordo considera como inversionan den poder di compra di nos ciudadanonan como tambe un reduccion di e gastonan di hasi negoshi,” Minister Arends a splika. “A logra reduci tambe e tasa di inflacion y aña 2017 no ta un excepcion.”
Awe nos ta testigo di un waf di container ultramoderno na Barcadera; obranan infrastructural di mas grandi cu nos a yega di conoce den e ultimo 30 añanan manera e Green Corridor y Watty Vos Boulevard; un hospital state-of-the-art cu ta forma parti di un economia di conocemento. “E efectonan economico di esakinan ta bisto caba den e prome cuartal di 2017,” minister Arends a confirma. “Ainda nos ta spera e capitalisacion riba e oportunidadnan di actividadnan nobo den e areanan rond di nos refineria cu awor nos por usa atrobe pa industrianan limpi, como tambe e area cla pa wordo desaroya banda di e terminal di pasahero na e waf di Oranjestad.”
E titular di Asuntonan Economico a termina bisando cu economia ta hopi sensitivo pa cambio drastico. Sinembargo e ta hopi satisfecho cu e resultadonan di e prome cuartal di su cargo como mandatario. “Gobierno mester t’ey pa facilita: e oportunuidadnan nos dilanti t’ey. Mi tin e pleno confianza cu lo logra e metanan economico y financiero pa aña 2017 manera nos a anticipa,” segun Minister Arends.


text:
Full-Time Diverse Vacature
Warning: This job listing has expired and is probably no longer relevant!
Job Description
E Panaderia mas gusts na Korsow pa mas ku 80 anja, ta buska kandidato pa differente puesto:
Panadero speshalisa den pan arabe
– Eksperensha den trahamentu i hornamentu di pan arabe
– Konosementu tekniko di mashin di pan arabe
Cooling Technician
– Tekniko eksperensha den cooling i mechanical engineering
– Nivel di konosementu i eksperensha minimal MTS
– Entre 25 — 30 anja
Magazijnmeester
– Minimal nivel di MBO
– Konosementu i eksperensha den Word i Excel
– Pro-aktivo i abilidad pa plania i organisa
Operador di Slice-machine
– Minimal nivel di LBO
– Dispuesto pa traha entre 8:00PM — 4:00 AM
How to Apply
Si bo ta interesa, por fabor manda: - un karta di solisitud + CV na: Panaderia ISA, Stoppelweg 34, Curacao of - un email na [email protected]


text:
Sasaki – Dialuna marduga polis ta bay Orange Plaza, caminda cu nan a wordo informa di un persona drumi ariba parkeer plaats.
Na e sitio nan ta topa cu un Chevrolet Aveo color cora y e porta di e chauffeur tawata habri.
Mas o menos un 3 meter mas leu un cabayero drumi ariba e parkeer plaats. Polis a nota mes ora cu e lo a bebe basta, pero net su curpa tawata drechando.
Mirando cu e lo a lanta y tawata coopera cu e agentenan, ela wordo hiba su cas. E pregunta ta, pakiko e tawara drumi ariba e parkeer plaats ?


text:
Universo
Kontenido
- 1 Kuminsamentu di e universo
- 2 Inflashon
- 3 Formashon di materia
- 4 Formashon di núkleo i atomnan
- 5 Materia skur
- 6 Satélit artifisial
- 7 Historia di e e satelitnan
- 8 Sorto di satélitnan artifisial
- 9 Raket espasial
- 10 Historia
- 11 Kohete Saturno V siendo lansando
Kuminsamentu di e universo[editá | editá fuente]
Un universo ilustrá den tres dimenshonnan espasial i un dimenshon temporal.
Den e kosmologia moderno,e kuminsamentu di universo ta e momentu kaminda a aparesé tur e materia i e energia ku nos tin aktualmente den e universo debí na un eksploshon grandi. E teoria aki ta abiertamente aseptá dor di e siensia den nos dianan i nos por bisa ku e universo por a kuminsá entre 13.500 i 15.000 mionnan di aña,den un momentu definí. Den e dékada di 1960, e astrónomo merikano Edwin Hubble a konfirmá ku e universo tabata ekspandé, fenómeno ku Albert Einstein a pronostiká ku teoria di e reatibilidad general .
Ta eksistí diferente teoria sientífiko tokante e orígen di e universo. Esnan ku mas a ser aseptá ta esun di e BIG BANG i e teoria inflashonario,ku ta komplementá otro.
Inflashon[editá | editá fuente]
Den e komunidat sientífiko tin un gran aseptashon e teoria inflashonario,proponé pa Alan Guth den e añanan setenta, Alan Guth a purba splika e promé momentu di e universo. Ta basá riba kamponan gravitatorio fuerte, manera esun ku tin serka di un buraku pretu (blackhole). Supuestamente nada tabata eksistí promé ku e momentu kaminda ku nos universo tabata den e dimenshon di un punto ku densidat infinito,konosí komo un singularidat. Den e punto aki tur e materia a kosentrá: E energia di e espasio i e tempu. Segun e teoria aki, lo kual a desenkadená e promé impulso di e BIG BANG ta un “forsa inflashonario” ehersé den un kantidat di tempu práktikamente inkalkulabel. Ta suponé ku for di e forsa akí e forsa fundamental a dividí. E impulso den un tempu dje chikítu ei, tabata asina violento ku e universo ainda ta ekspandiendo den aktualidat. Hecho ku a ser konfirmá dor di Edwin Hubble. Ta stima ku den solamente 15 x 10-33 sekonde e universo a mu ltipliká su midínan 100 biaha.
Formashon di materia[editá | editá fuente]
E universo despues di e BIG BANG a kuminsá fria i ekspandí , e friamentu a produsí ku tantu energia a kuminsá stabilisá. E protonnan(ion ku karga eléktriko positivo) i e neutronnan(ion ku karga eléktriko neutro) a wòrdu krea i a stabilisá ora e universo tabatin un temperatura di 100.000 miones di gradus celsius, aproksimadamente un sentésima di seconde despues di e kuminsamentu di e Big Bang. E elektronnan (ion ku un karga eléktriko negativo) tabatin un kantidat grandi energia a kuminsá interaktuá ku e neutronnan, ku inisialmente tabatin e mesun proporshon ku e protonnan, pero debí na e dalmentu di e neutronnan nan a bira mas tantu di protones i visevèrsa.E proporshon a kontinuá baha miéntras e universo a sigui fria, asina ora tabatin 30.000 mion di gradus celsius (una desima di sekonde) tabata tin 38 neutrones pa kada 62 protones i 24 pa 76 ora tabata tin 10.000 mion di gradùs celsius (un sekonde).
E promé kos promé ku a paresé tabata e núkleo di e deuterio(un isotopo di e hidrogeno ku un proton i neutron), kasi 14 sekonde despues, ora e temperatura di 3.000 mion di gradus celsius a permití e neutronnan i protonnan keda huntu. Pa e momentu ku e núkleonan por a bira stabil, e universo tabata tin mester di algu mas ku tres minut, ora e bala inkandesente(kayente) a friá ku un temperatura di 1.000 mion di gradùs celsius.
Formashon di núkleo i atomnan[editá | editá fuente]
Algu mas di kuater minut tabata sufisiente pa e núkleo di hidrógeno,protonnan i e núkleo di deunterio por a meskla ku un núkleo di helio. E temperatura haltu no tabata permití ku e núkleo akí por a fangu e elektronnan. ora e universo tabata tin algu mas di 30 minut (ku un temperatura di 300 mion de gradùs ) , e materia tabata den estado di plasma, kemen, tur dos núkleo por a konsistí ku e elektronnan liber. E estado akí nos por hañel0e den e interior di nos solo.
A apesar ku tantu kos a pasa den un tempu relativamente chikí, nan a kontinuá asina te ora ku e temperatura a baha lo sufisiente pa e núkleo atómiko por a fangu elektronnan, kasi 300 mil aña despues ku un temperatura di un 6 mil gradùs paresí na e superfishi aktual di solo. Huntu ku e promé fotonnan por a krusa atomnan di materia sin sufrí daño, hecho ku a produsí ku universo bira transparente.E materia i e radiashon tabata tin mester di ta un so pa por forma loke awe nos konosé komo strea i galaksia(melkweg), pa esaki tabata tin mester no ménos di un mion di aña for di e kuminsamentu di e big bang.
Materia skur[editá | editá fuente]
Proporshon di materia i energia (normal i skur) den e universo.
Formalmente pa tur e kos nan akí por ta válido, e sientífiko tabata tin mester di un materia adishonal na esun konosí (o mas presisamente visa) pa e hòmber.Vários kalkulo a demostrá ku tur e materia i e energia ku nos konosé ta hopi tiki den relashon na esun ku tin ku eksistí pa e BIG BANG ta korekto . Pa e motibu akí a proponé e eksistensha di un materia hipotétiko pa por yena e lugá bashi, e lugá akí ta yama materia skur ya ku no ta interaktuá ku ni un di e forsanan nuklear (forsa zuak i fuerte) i ni e elektromagnetismo, solamente ku e forsa gravitashonal. den e gráfik nos por wak e proporshonnan kalkulá.
Satélit artifisial[editá | editá fuente]
Un satélit ta un opheto ku ta drai rònt di otro, ku ta ser denominá prinsipal. E satélit artifisial ta navenan espasial fabriká na mundu i enviá den un vehíkulo di lansamentu, un tipo di raket ku ta envia un karga útil na e espasio eksterior. e satélite artifisial por drai rònt di lunanan , kometa, asteroid, planetanan, stre of inkluso galaksia. Tras su bida útil, los satélitnan artifisial por keda drai komo sushi espasial.
Historia di e e satelitnan[editá | editá fuente]
Satélite ERS-2[editá | editá fuente]
E satélitnan artifisial a nanse durante e guerar friu, entre EE.UU i e union Soviétiko, ku tur dos tabata pretendé yega luna i a su bes lansa un satélite órbita espasial. Den e luna dimei di e aña 1946, e proyekto RAND a presentá e informe preliminar Design òf an Experimental World-Circling Spaceship (Diseño preliminar de una nave espasial experimental en órbita), den kua hende a bisa “Un satélit ku instrumènt apropiá, ya ku tabata un di e sientifikonan mas poderoso den e siglo XX. E realisashon di un nave satélit lo a produsí dañonan komparabel ku e eksploshon di e bomba atómiko di nagasaki Japan”
E periodo espasial a kuminsá den 1946, ora e sientífikonan a kuminsá usa e raketnan aleman V-2 kapturá pa hasi midinan di e atmósfera.Promé ku e momentu aki, e sientífikonan tabata usa un blas hopi grandi ku tabata yega na 30 km di haltura i onda di radio pa studia e ionosfera. Fo’i 1946 te 1952 a usá e raketnan V-2 i Aerobee pa e investigashon di e parti superior di e atmósfera, lo kual a permití realisá midishonnan di e preshon, densidat i temperatura te un haltura di 200 km.
EE. UU a konsiderá lansá satélitnan orbitale for di 1945 bou di e Ofisina di Aeronóutika di e Armada. E Proyekto RAND di la Forsa Aéreo a presentá su informe pero no nan no tabata kere ku e satélit por a bira potenshal arma militar, sino un hermènta sientífiko, polítika i di propaganda. Den 1954, e Sekretario di Defensa a afirmá ku"No tabata konosé ningun programa di satélit merikano". Tras e preshon di e Sosiedat merikano e raket (ARS), e Fundashon Nashonal di siensia (NSF) i e den aña Geofísiko Internashonal, e interes militar a oumentá, for di 1955 e Forsa Aéreo i e Armada tabata trahando den e Proyekto Orbiter, ku lo evolushoná pa usá un raket Jupiter-C den e lansamentu di un satélit denominá Explorer 1 e promé di januari di 1958. E 29 di juli di e aña 1955, e kas blanku (whitehouse) a anunsiá ku EE.UU tabata tin e intenshon lansa satélit for di e ‘lente’ di 1958. Esaki a konvertí den e Proyekto Vanguard. E 31 di juli , e Soviétiko a anunsiá ku nan tabata tin e intenshon di lansa un satélit den e ‘herfst’ di 1957. E mito ruso a kambia nos mundu E Union Soviétiko, for di e kosmódromo di Baikonur, a lansa e promé satélit artifisial di humanidat, e dia 4 de òktober di 1957; markando ku esaki un ántes i despues di e karera espasial, logrando ku e Union Soviétiko, liderá pa Rusia(rusland), haña bentaha riba merka den e karera ei. E programa akí a wòrdu yama Sputnik,ku ora di posishoná su mes eksitosamente den órbita, a emití un siñal radial den forma di pito, demostrando e éksito alkansá pa e sientífikonan Soviétiko. E programa akí a wòrdu siguí pa otro logro ruso, komo e programanan Sputnik 2 y 3. Rusia a señalá ku den e Sputnik 2, e Union Soviétiko a lográ posishoná den órbita e promé bestia den e historia, e kachó yamá "Kudryavka", ku eróneamente a haña e nòmber di laika Laika, lo kual a korespondé ku e rasa di e bestia . Ku e Sputnik, e Union Soviétiko, sin tabata tin e intenshon,a provoká un problema kolektivo na merka, debí na miedu provoká den e poblashon merikano ku e adelanto teknológiko desaroyá dor di e Soviétikonan. Den 1960 a lanso e promé satélit di komunikashonnan: e Echo I tabata un satélit pasivo ku tabata ekipá ku un sistema bidireksional sino ku tabata funshoná manera un reflektor. den 1962 a lansa e promé satélit di komunikashonnan aktivo, e Telstar I, kreando e promé enlase di televishon internashonal. E Red dI Vigilansia Espasial (SSN) a vigilá e ophetonan espasial for di 1957, despues di e lansamentu di Sputnik I. For di e periodo ei, e fundashon SSN a registrá mas di 26.000 opheto orbitando riba Tera i nan ta mantené su rastreo riba 8.000 opheto di fabrikashon humana. E sobra ta drenta di nobo den e atmósfera kaminda e ta desintegrá of si ta resistí e impakto ku e Tera. e opheto por pisá un par di ton, komo etapa di raket, hasta tiki kilogram. Aproksimadamente e 7% di e ophetonan espasial ta den funshonamentu (un 560 satélit) miéntras ku e sobra ta sushí espasial. Ta hasi menshon ku un réplika idéntiko, desaroyá na Rusia, di e famoso Sputnik ta den den e edifisio di nashon nan uní (onu), den e siudat di New York, komo símbolo di e desaroyo teknológiko alkansaá pa humanidat.
Sorto di satélitnan artifisial[editá | editá fuente]
Sorto pa mishon[editá | editá fuente]
Arma antisatélite, tambe denominá komo satélite asesino, ta satélitnan diseñá pa destruí satélite enemigu, otro armanan orbital i obhetivo. Algun di nan ta armá ku proyektilnan sinétiko, miéntras otro ta usa arma di energia of partíkula pa destruí satélit, raketnan balístiko of MIRV.
- Satélit astronómiko, ta satélitnan usa pa e opservashon di planetanan, galaksia i otro opheto astronómiko.
- Biosatélites, diseñá pa hiba organismo bibu, generalmente ku e propósito di eksperimentu sientífiko.
- Satélit de komunikasion , ta esnan usa pa realisá telekomunikashon. Mayoria di biaha ta usá órbita geosínkrona , órbita di Molniya u órbita bou di tera.
- Satelitnan miniaturisá, tambe denominá komo minisatélitnan, mikrosatélitnan, nanosatélit of pikosatélit, ta karakterísá pa su dimenshonnan, peso i residuonan..
- Satélite di nabegashon, usá siñal pa konosé e posishon eksakto di e reseptor den tera.
- Satélite di rekonosimentu, denominá popularmente komo satélite espía, ta satélitnan di observasihon of di komunikashon usá pa militar u organisashonnan di inteligensha. e mayoria di e gobièrnu ta mantené e informashon di su satélit sekretamente.
- Satélite di opservashon terrestre, ta ser usá pa e opservashon di medio ambiente, meteorologia, kartografía, pa metanan militar.
- Satélite di energia solar, ta un propuesta pa satélit den órbita esséntrika ku ta enviá e energia di solo te un antena den Tera manera un fuente di poder.
- Stashonnan espasial , ta strukturanan diseñás pa e ser humano por biba den e espasio eksterior. Un stashon espasial ta distingui’é di otro navenan espasial.
- Satélite meteorológiko, ta satélit usá prinsipalmente pa registrá e tempu atmosfériko i e wer di Tera.
Raket espasial[editá | editá fuente]
Raket aeroespasial[editá | editá fuente]
Un raket espasial ta un mashin ku ta usá un motor di kombustion, ku ta produsí e energia sinétiko nesesario pa e ekspanshon di e gasnan, ku ta ser lansa dor di un pipa propulsor (yama propulshon a reakshon). Pa ekstenshon, e vehíkulo, generalmente espasial, tin motor di propulshon di e sorto akí ta wòrdu denominá raket of misil. Normalmente, su ophetivo ta manda artefaktonan (espesialmente satélit artifisial i sonda espasial) of nave espasial i hòmber na e espasio. Un kohete ta formá pa un struktura, un motor de propulshon a reakshon i un karga útil. e struktura ta sirbi pa protehá e tankinan di propelente i osidante i e karga útil. Ta yama tambe kohete na motor di propulshon.
Historia[editá | editá fuente]
Robert Hutchings Goddard e promé buelo di un raket propulsá ku kombustibel líkido (gasolin i oksígeno), lansá e 16 di mars di 1926, den Auburn, Massachusetts, EE.UU E orígen di e raket akí ta probabelmente oriental. e promé notisia ku nos tin di su uso ta den año 1232, den China, kaminda a wòrdu inventá e pòlbu. Ta eksistí relato di e uso di raket yama flecha di kandela den e siglo XIII, den defensa di e kapital di e provinsia china di Henan. E raket a ser introdusí den Europa dor di e árabenan. Durante e siglonan XV i XVI a wòrdu usá komo arma insendiaria(pa kos kima kos). Posteriormente, ku e perfekshonamentu di e artieria, e kohete béliko a disparsé te e siglo XIX, i a wòrdu usá di nobo durante e Gueranan Napoleónika . E raket dje koronèl ingles William Congreve a wòrdu usá na España durante e sitio di Cádiz (1810), den e promé Guera Carlista (1833 - 1840) i durante e guera di Marruecos (1860). Na final dje siglo XIX i prinsipio di e siglo XX, a a aparesé e promés sientífikonan ku a konvertí e raket den un sistema pa pushá un vehíkulo aeroespasiale ku hende aden.. Entre nan ta destaká e ruso Konstantín Tsiolkovski, e aleman Hermann Oberth i e merikano Robert Hutchings Goddard,i, despues e ruso Serguéi Koroliov i Valentin Gruchensko i e aleman Wernher von Braun. E raket konstruí dor di Goddard, ounke chikitu, tabatin tur prinsipionan di e raketnan moderno , manera orientashon pa giroskoop, por ehèmpel.
Lansamentu di un raket Bùmper 2 dor di e EE.UU. den juli di 1950 den Cabo Cañaveral. e raket aki tabata un V-2 adaptá.. E alemannan, liderá pa Wernher von Braun,a desaroyá durante e di dos Guera Mundial e raket V-1 i V-2 (A-4 dene terminologia aleman), ku tabata e base pa e investigashon riba raketnan di EE.UU. i di URSS den e postguera. Ámbas bombnan nasis, usa para bombardiá París i Londres na final di e guera, por ser definí komo raket of misil di guera. Realmente, e V-1 no a yega ser un raket, sino un misil ku tabata bula komo un avion di proporshon na choro.
Kohete Saturno V siendo lansando[editá | editá fuente]
Inisialmente a desaroyá raket espesífikamente destiná pa uso militar, normalmente konosí komo misilnan balístiko interkontinental. e programánan espasial ku e merikano i e rusonan a start. Nan a basá e raket proyektaá ku metanan propiao pa e siensia di astronáutika, derivá di e raket di uso militar. Partikularmente e raket usá den e programa espasial Soviétiko tabata derivá di e R.7, misil balístiko, ku a wòrdu usa pa lansá e mishonnan Sputnik. Destaká, pa e banda emerikano, e Astrobee, e Vanguard, e Redstone, elAtlas, e Agena, e Thor-Agena, e Atlas-Centauro, e serie Delta, e titanan i Saturno denominadá Protón. Otro paísnan ku a konstruí raketnan, ku e meta di un programa espasial propio, ta; Fransia, inglatera(ku a bandon’é), Japan, China, Argentina, Brasil i India, i e konsorsio europeo ku ta konsistí di e Agensia Espasial Europea (ESA), ku a konstruí i eksplotá e raket lansá den Ariane.


text:
La Prensa, 16 February 2011Kòrsou sede di e 16to kampionato di Dam Pan-Amerikano
WILLEMSTAD - E 16to kampionato di dam senior Pan-Amerikano ku en prinsipio mester a tuma lugá na Repúblika Dominikana i Aruba, finalmente pa motibu ku ámbos pais no por a logra bini kla ku e organisashon di e kampionato, lo tuma lugá na Kòrsou den e periodo di 15 - 31 mart 2011.
E weganan di e kampionato lo tuma lugá den Curaçao Marriott Beach Resort & Emerald Casino, miéntras ku e partisipantenan mes lo keda hospedá den Hotel San Marco, Hotel Plaza, Hotel Otrobanda, Hotel Holiday Beach & Casino i Hotel Hilton. E komishon organisadó di e kampionato ta Clifton Agata, Hensley Rondei i Raoul Alias. Ainda no a keda kompletamente kla ku e parti finansiero di e organisashon di e kampionato, pero e komishon tin tur konfiansa ku esaki lo keda realisá promé ku e komienso di e kampeonato.
Paisnan ku lo partisipá den e kampionato ta Korsow, Canada, USA, Brazil, Sürnam, Trinidad & Tobago, Repúblika Dominikana, Haiti, Guadeloupe, Barbados, Costa Rica, Panamá i Grenada.
Pa Kòrsou lo partisipá den e kampionato Rudsel Wolf, Carlos Lorevil, Raoul Alias i Glenn Monk. E kampionato ta unu klasifikatorio pa e kampionato Mundial ku lo tuma lugá di 5 pa 28 mei próksimo na Ulanda.


text:
Den Siman di Hulanda Karibense a dediká atenshon na diferensiashon
Den e programa di mas aña di e islanan Boneiru i Saba nan a yega na akuerdo ku gobièrnu hulandes tokante, entre otro, kombatimentu di pobresa, derecho di mucha i desaroyo ekonómiko. Minister Plasterk di Asuntunan Interno i Relashonnan di Reino (BZK) a kumbiní esei ku e delegashonnan di e islanan durante e siman di Hulanda Karibense ku a tuma lugá e siman akí.
Atenshon individual
E aña akí, durante e siman di Hulanda Karibense, a keda demostrá klaramente ku mester duna mas atenshon individual na kada isla. Den e programa di mas aña a tene kuenta ku esei. E ta enserá tambe ku Sint Eustatius no por a firma e programa. E isla ta partisipá sí na e siman di Hulanda Karibense, pero a pon'é bou di supervishon di Reino debí na e défisitnan supstansial riba su presupuesto. Asina Sint Eustatius kuminsá un trayekto di mehorashon, lo bolbe trata e programa di mas aña ku e isla.
Enfoke riba tereno sosial, ekonomia i infrastruktura
Despues di e invershonnan di gobièrnu Hulandes den último añanan riba tereno di kuido, enseñansa, gobernashon i infrastruktura, a bira tempu pa intensivá e maneho riba tereno di kombatimentu di pobresa, derecho di mucha i desaroyo ekonómiko. Den e programa di mas aña ya ta dediká atenshon inisial na e terenonan en kuestion. Aspektonan importante di esei ta por ehèmpel:
- BZK ta pone na 2015 i 2016 anualmente e siguiente fondonan disponibel pa desaroyo ekonómiko: 495.000 dòler pa Boneiru i 180.000 dòler pa Saba.
- Ministerio di Asuntunan Ekonómiko ta duna insentivo na entrepeneurship mediante 100.000 euro ku e Ministerio ta pone na disposishon di e Kámaranan di Komèrsio i Industria.
- Pa problemanan sosio-ekonómiko, BZK ta pone na 2015 i 2016 anualmente e siguiente sumanan disponibel: 1.650.000 dòler pa Boneiru i 600.000 dòler pa Saba. Además ta invertí den krèsh, akohida di mucha i deporte.
- Pa refuerso di gobernashon di e islanan, BZK ta pone anualmente 1,6 mion dòler disponibel.
- Entrante 1 di yanüari 2016 lo introdusí plaka pa yu (kinderbijslag) na Hulanda Karibense (semper i kuando parlamento aprob'é). Pa plaka pa yu a reservá 900.000 dòler.
- Tin investigashon andando pa mira kon mehorá e sistema di seguridat sosial.
- E sekretario di estado di Asuntunan Sosial i di Empleo (SZW) ta konsiderando e posibilidat pa oumentá suèldo mínimo i ku esei tambe uitkeringnan, entrante 1 di yanüari 2016. Un ke otro lo sosodé a base di sifranan di Ofisina Sentral di Estadístika (CBS). E sifranan ta motibu pa oumentá suèldo mínimo na Saba ku 6.5 porshento i na Sint Eustatius ku 4 porshento. Pa Boneiru e estadístika di entrada no ta duna motibu pa un oumento. Aunke sí ta indeksá sùeldo mínimo anualmente.
- E sekretario di estado di SZW ta konsiderando tambe un pakete komplementario struktural pa tur e islanan di 300.000 euro. Despues di konsultá ku e islanan por uza e fondonan en kuestion, por ehèmpel, pa plaka pa yu, Seguro General di Behes (AOV) i/o ònderstant partikular (bijzondere bijstand).
- SZW ta subi e límite di entrada pa e bijzondere onderstand te na e nivel di suèldo mínimo, di moda ku mas hende por benefisiá di dje.
- Pa duna un empuhe na mehorashon di derecho di mucha na Hulanda Karibense ta pone 3,3 mion dòler disponibel.
- Ministerio di Infrastruktura i Medio Ambiente (I&M) ta invertí den proyektonan di infrastruktura. Pa Boneiru ta trata di atenshon na barionan i na haf di Kralendijk i pa Saba karetera- i haf. En total tin 21 mion euro presupuestá.
- Además I&M ta invertí 20 mion i piku di euro den aeropuertonan pa añanan 2015 i 2016.
Mantenshon di fondo BES
Finalmente a kumbiní ku pa resultadonan di e komishon di evaluashon Spies lo tene kuenta ku resultadonan di e investigashon tokante altura di e di bon (vrije uitkering) di e fondo BES. Den promé mitar di aña 2016 lo tuma un desishon definitivo riba un ke otro. En espera di e desishon definitivo ta indeksá pa inflashon e di bon (vrije uitkering) pa 2015, loke ta enserá un oumento struktural di en total 800.000 dòler.


text:
Rosamento di tereno
Nathalie Maduro director di LVV (Santa Rosa) den un entrevista cu Matutino DIARIO ta expresa su preocupacion pa tanto rosamento di tereno. director di Departamento di Agricultura, Cria y Pesca (LVV), ta haci su esfuerso pa stimula comunidad pa conserva naturalesa.
Otro esfuerzo di LVV ta traha cu mucha y hoben. Santa Rosa ta participa na e Green Education Symposium di Biblioteca Nacional Aruba. Santa Rosa ta presenta diferente tema pa purba di conscientisa muchanan di scol. Dunamento di charla na scol hopi biaha ta a base di peticion di scolnan mes. Sra. Maduro a splica cu nan sa cu LVV ta dispuesto ora scolnan mester di dje, pero ta dificil pa traha agenda pasobra e curriculum di scol hopi biaha ta yen. Pero LVV ta bishita scolnan, hopi biaha hasta ta hiba mata of e alumnonan ta bin LVV haya un recorido y un splicacion cortico.
Sra. Maduro a mustra su preocupacion cu hopi tereno eigendom ta wordo rosa. LVV ta señala cu si nos no conserva e areanan unda cu tin un concentracion mas grandi di naturaleza, pero tambe den terenonan di huur, e lo tin efectonan negativo den futuro. LVV semper ta bisa e cunukeronan cu kizas a haya un tereno cu no a wordo uza pa hopi aña, cu prome cu rosa sin mas investiga ki tipo di mata tin, y con e mata aki por yude.
Sra. Maduro a subraya cu desaroyo ta bin cu su prijs hopi halto. El a expresa cu tur hende kier un cas, aworaki tin hopi interes pa negoshi y aunki na Aruba ta purba di motiva mas negoshi posibel, mester tira un bista riba supermercadonan grandi cu ta wordo traha, y hopi biaha un banda di otro, y nan ta riba un tereno propio (eigendom) e no tin di haber cu gobierno mes, pero nos como habitante di Aruba mester bira consciente.
Un persona cu tin un tereno propio cu kier bende tin su derecho di haci esaki, pero mester purba wak kico otro por haci cune, na luga di bende pa traha cas; kizas, tin otro proyectonan cu por desaroya den dje cu ta mas rendabel. No ta intencion di sra. Maduro pa bisa ningun hende kico nan mester haci cu nan tereno, el a subraya esey, pero ta un realidad cu hopi tereno grandi cu ta propiedad awendia ta wordo rosa, por ta cu matanan di cual no tin hopi mas na Aruba, pero cu por ripara cu diripiente nan ta bira completamente asfalta of yen cu klinkers, y si nos sigui asina dentro di un par di aña e ta bay trece consecuencianan negativo, segun director di LVV sra. Nathalie Maduro.


text:
Dia 7 di december ta Dia Internacional di Boluntario
Trabao di boluntario ta e curason bibo di un comunidad y e ta haci esaki mas bunita y mas fuerte. Nos ta papia di desaroyo di comunidad, contribui na e desaroyo di bo bario, club of comunidad. Un cos chikito por haci un diferencia grandi pa un otro. Tin hopi manera pa haci un otro contento of yuda un rato. Y tin hopi hende y organisacion cu mester di ayudo.
Un boluntario ta un persona cu ta yuda un otro persona of un organisacion sin pidi of spera nada bek. E ta duna un poco di su tempo y su energia pa yuda. Kizas e ta colecta placa pa un bon causa, bende rifa pa un fundacion, yuda organisa un actividad. Of kizas e ta pasa bishita un persona cu ta su so y un poco isola. Pasa cumpra comestibles na supermercado pa un hende cu ta malo na cas. Hinca bo tempo den un bon causa lo duna bo un satisfaccion y para pa algo ta desaroya bo auto-estima.
Pakico tin hende ta traha por nada?
Tin boluntario di tur edad, cu un educacion riba tereno social of tecnico...., of sin educacion formal. Hende homber, hende muher, hoben of hende grandi, trahando of no trahando, druk of no druk. Tur e hendenan aki ta bira boluntario pa diferente motibo. Tin ta hacie cu un vision cu mester haci algo bon den comunidad, otro kier desaroya nan mes y otro kier un pasatempo agradabel. E por tin di haber cu un hobby of un interes. Boluntarionan ta combina un pasatempo interesante cu ‘haci algo pa un otro’.
E motibonan principal pa haci trabao boluntario ta: engrandece experencia di bida, keda activo y bon di salud, siña y practica abilidad, wak resultado, pa principionan moral, conviccion politico of religioso, haya aprecio y reconocimento social.
Hopi biaha e boluntario tin un lazo caba cu e organisacion caminda e ta contribui of cu e persona cu e ta yuda. Trabao boluntario no tur ora ta pidi un educacion of experencia di trabao specifico. Djis loyalidad, dedicacion, un bon curason, interes pa e actividad, interes pa e persona cu ta ricibi e ayudo, motivacion, duna bo tempo, esakinan ta importante.
Esnan interesa pa haci trabao di boluntario por traha diferente caminda. Practicamente tur service clubs, fundacion, centro di bario, clubnan di deporte, cas di cuido, scol, biblioteca, organisacion cu ta proteha y cuida bestia, servicionan di rescate, misa, gruponan cu ta cuida nos naturalesa mester di hende pa yuda.
Prome cu cuminsa busca bo por haci bo mes algun pregunta cu lo dirigi bo den direccion cu bo kier bay, manera por ehempel, kico mi ta bon den dje?, kico mi ta gusta haci?, Kico mi kier siña haci miho?, unda mi ta gusta di ta? Paden, pafor? Cerca di cas? Leu?, Mi ta prefera di ta cu hende? Mi so? Ki tipo di hende mi kier ta cu ne? Hende jong of hende grandi? Mi ta mas comfortabel cu grupo? Mi ta prefera trata cu hende individual? Kico mi kier saca afo? Na unda tin problema den mi comunidad cu mester di solucion? Kico ta afecta mi of interesa mi mas hopi?
Ta un cuestion di informa rond na unda mester hende. Yama e organisacion of club di bo escohencia y ofrece bo ayudo.
Fuente:
- Vrijwilligerswerk : wat mensen bezielt / Andries Greiner, AO 2891, 2007
- Volunteerism and older adults / Mary K. Kouri
- Lend a hand : the how, where and why of voluteering / Sarah Gilbert
- Sugerencia pa sigui lesa: Geef en verander de wereld / Bill Clinton


text:
Na e sede di Robert Candelaria a tuma luga benta di cuminda, relaciona cu e campaña cu ta den full swing, drentando su penultimo siman.
E comision cu ta sostene e candidato # 7 rib’e lista di AVP a prepara un dushi plato cu publico por a cumpra adelanta pa pasa busca of pa come eynan mes bou di gazebo.
Mester menciona cu prome cu e evento caba a bende tur e ticketnan disponibel, asina mes a bende algun mas durante e evento pa siguidonan y votadonan cu a yega di sorpresa.
Varios candidato di AVP a uni na e evento aki, den Caya Roland Lacle, den un esfuerso pa demostra union den e partido cu mas voto durante e ultimo eleccion y cu awor ta planea pa kibra record politico na Aruba, esta pa goberna durante 3 periodo consecutivo!


text:
Fundashon Kas di Kultura Kòrsou i CTB ta firma Akuerdo di Koperashon
WILLEMSTAD- 31 di yüli 2017 – Dia 31 di yüli último, Fundashon Kas di Kultura Kòrsou i Ofisina di Turismo di Kòrsou (CTB) a firma un akuerdo di koperashon den kual e dos instansianan ta ekspresá e disponibilidat pa traha di forma mas estrecho ku otro na bienestar di nos pais Kòrsou. E akuerdo di koperashon ta basá riba diferente punto di salida kualnan ta forma e base pa e áreanan di koperashon ku e dos instansianan a palabrá. Firmamentu di e akuerdo importante aki a tuma lugá den un ambiente ameno den presensia di miembronan di direktiva i trahadónan di tur dos instansia. Na firmamentu di e akuerdo a hiba palabra sra. Altagracia Bryson, Presidente di Direktiva di Fundashon Kas di Kultura Kòrsou, sra. Emly Francisca, Direktor di Fundashon Kas di Kultura Kòrsou i sr. Hugo Clarinda, Direktor Interino di CTB.
Herensia kultural ta un ingrediente importante di e produkto turístiko di Kòrsou ku kual nos isla ta distinguí su mes. Di mes manera, turismo ta yuda kontribuí na preservashon di nos herensia kultural. Tantu e Plan Maestro di Turismo komo e Plan di Maneho di Kultura ta rekonosé e ròl importante di kultura den desaroyo di e produkto turístiko. E dos instansianan ta rekonosé ku promoshon turístiko di Kòrsou den eksterior mester konsentrá su mes entre otro riba e herensia kultural di Kòrsou. P’esei ta sumamente importante pa sigui invertí den konsientisashon pa esaki bira parti integral di nos komunidat. E refleho di kultura propio den turismo ta duna Kòrsou un mihó posishon kompetitivo.
Awendia por tuma nota ku konseptonan manera Experiential Travel, esta turismo basá riba eksperensia ta birando mas i mas importante pa e bishitante. E forma di turismo aki ta konsentrá riba krea eksperensia outéntiko dor di konektá e bishitante na sitionan spesial, hende i/òf kultura di un destinashon. Proyektonan kultural ku embolbimentu di turista den barionan di Kòrsou esta Community Based Tourism ta otro konsepto kaminda turismo i kultura ta topa otro. Ta imperativo pa nos kada unu, trahadónan den turismo i kultura pero tambe e pueblo en general por ta un bon embahador di turismo, kultura i Kòrsou en general. Solamente huntu nos por logra yega na mas desaroyo pa nos pais.
Algun di e áreanan di koperashon ku CTB i Fundashon Kas di Kultura Kòrsou a yega na dje ta entre otro: organisashon di tayernan entre e dos instansianan, identifiká sitionan, eventonan i otro puntonan di interes kultural, formashon kultural i turístiko pa e empleadonan, trahadónan den sektor di turismo i artistanan, presentashon na aktividatnan turístiko i kultural, inkluí aspektonan di kultura i turismo den kurso i tayernan organisá pa e dos instansianan i tambe Siman di Kultura i Siman di Turismo.


text:
You are here
Tin varios manera pa paga bo cuenta di awa. Por paga via standing order, online banking, na oficina di ELMAR y hasta na Hulpbestuurskantoor.
1. Standing order
Bo banco por paga bo cuenta di awa pa bo, automaticamente via bo cuenta coriente. Esaki yama un standing order. Por regla esaki directamente cu bo banco of dor di busca un Formulario di Standing Order na WEB.
2. Online banking
Paga bo cuenta cu un click tur luna uzando bo banco su sistema online.
Pick your bank:
- ArubaBank – Bay na Aruba Bank online banking
- CMB – Bay na CMB online banking
- RBC – Bay na RBC Online Banking
- Banco di Caribe – Bay na Banco di Caribe online banking
Si bo no ta haci uzo di online banking ainda, bishita branch preferi di bo banco pa ricibi informacion y cuminsa paga bo cuentanan for di bo propio cas!
Instruccion ora di haci pago via Online Banking:
Aruba Bank
Uza e opcion di “Bill Payment”.
Den e veld marca: Nr. di referencia ta pone e Number di Referencia di e cuenta cu ta desea di paga.
CMB
Scohe opcion “Local Payment”
Den “Address Book”, scohe WEB Aruba
Na: “Customer number at Beneficiary” yena bo “Nr. di Percela”
Na: “Payment reference” yena bo referencia personal (p.e. Awa Mei ’15) OF e “Number di Referencia” di e cuenta cu ta paga.
RBC:
Na: “Payee/Contract”yena “Nr. di Percela”.
Banco di Caribe
Por fabor sigui e instruccionnan facilita pa e banco.
Paga personalmente na un di e oficinanan di pago.
3. Na Oficina di Elmar
Tur oficina di ELMAR por procesa pago di cuenta di WEB.
NOTA: Mester mustra e cuenta actual na balie pa por acepta e pago.
4. Na oficina di WEB
Loketnan di WEB ta procesa pago di cuenta y tur otro asunto relaciona cu suministro di awa na cas of negoshi. Nos agentenan ta disponibel di 7.45 am – 3.45 pm Nonstop, pa bo conveniencia.
Por fabor trece identificacion valido y cualkier documento necesario pa nos por sirbi bo mihor. Click aki pa tuma contacto cu nos.
5. Na un Oficina di Gobierno “Hulpbestuurskantoor”
WEB ta acepta pago via tur Hulpbestuurskantoor na Aruba. Corda trece bo cuenta y e suma di pago cash.


text:
Ya for di 8 di december 2016 MEP a manda pregunta oficial pa Prome Minister Eman y pa Presidente di Parlamento, drs. Mervin Wyatt Ras cu e preocupacion cu nan tin como Parlamentario p’e integridad cu cual e trabounan mester keda desplega na Controlaria General conoci tambe como Algmene Rekenkamer Auba (ARA) di nos pais.
E preocupacion aki a presenta na momento cu ta bira conoci den noticia cu InselAir a keda dos aña sin cumpli cu e leynan fiscal di nos pais.
Como cu e CEO di InselAir ta sinta den e Colegio na cabes di nos Controlaria General, e noticia aki ta trece cune cu e integridad di e trabou di Controlaria General ta wordo cuestiona, segun Parlamenterio di MEP, mr. Xiomara Ruiz Maduro.
CEO Y EX INSPECTOR DI BELASTING
Locual ta haci e caso aki mas cuestionabel ta cu e miembro di e Colegio di Controlaria General, banda di ta e CEO di InselAir cu normalmente ta responsabel p’e compania cumpli cu entre otro nos leynan fiscal, tabata tambe un ex Inspector di Belasting pa pais Aruba.
Den e posicion ey y cu e conocemento di obligacion fiscal, ora cu e noticia bira conoci cu e compania bou guia di e CEO aki no ta cumpli cu su obligacionnan fiscal pa mas di 2 aña, e fayo aki ta trece cune un mancha riba e integridad di e organo halto di control di nos pais manera Controlaria General.
Pasobra ki mishi un miembro di e Colegio di Controlaria General mes ta permiti p’e compania bou su mando keda sin cumpli cu e leynan fiscal di nos pais perhudicando nos pueblo?
PREGUNTA OFICIAL SIN CONTESTA DI EMAN
E fayo aki ta uno grandi y e ta atacha e confiansa cu pueblo mester por tin den nos Controlaria General. P’e motibo aki MEP a manda pregunta oficial pa Prome Minister Eman encarga cu Asunto General y Presidente di Parlamento, drs. Mervin Wyatt Ras pa atende debidamente cu e fayo aki den un reunion di Comision di Landsuitgaven.
Lamentablemente Prome Minister Eman no a contesta e preguntanan y no a atende tampoco cu e preocupacion aki cu ta pone e trabou di Controlaria General na peliger.
Presidente di Parlamento tampoco a yama e reunion pidi y ta parce di ta tolera tambe p’e reputacion di Controlaria General wordo atacha, segun Xiomara Ruiz Maduro
LO CORECTO Y LO ETICO
Den un caso asina, lo corecto y lo etico ta p’e miembro di Colegio di Controlaria General tuma su retiro pa no haci mas daño n’e bon reputacion cu Controlaria General mester conta cune den comunidad.
Nos di MEP ta condena e manera cu Prome Minister Eman ta consenti pa hende perhudica e caha di Gobierno pa despues bira impone medida riba pueblo pa yega n’e fondo publico cu falta. E no ta etico ni corecto pa bo perhudica pueblo cu medida djis pa scapa cara di esnan serca di bo cu ta perhudica e intergridad di e trabou di Controlaria General.


text:
AHATA a habri aña conscientisando un y tur riba eliminacion di saconan di plastic den nos bida diario. Tur esaki a bin despues cu aña pasa Parlamento a aproba e ley di saco di plastic. Un ley cu a keda implementa for di 1 di januari 2017. Pero no ta AHATA so!
E asociacion di industria turistico tin un di e mihor soldaatnan pa yuda hiba e mensahe importante aki n’e localnan como tambe na tur otro bishitante di nos isla.
Larry Darick di Pennsylvania, Merca tin 22 aña bishitando Aruba y for di prome biaha el a haci’e su mision pa haci e beachnan limpi.
AHATA ta desea gradici señor Larry Darick, pa tur esfuerzo cu e ta haci durante su vakantie riba nos isla pa nos costanan mustra bunita y pa conscientiza hende riba importancia di mantene Aruba limpi! Danki señor Darick di curazon!
“P’e 22 añanan cu mi ta bin Aruba mi ta lanta mainta tempran. Mi ta bay n’e beach entre 2 pa 4 ora, dependiendo con mi ta sinti ya cu mi tin 72 aña di edad y a haci 3 operacion di curason, pero ta den bon salud.
Durante mi keiro riba beach mi ta haci’e limpi, pasobra mi ta kere cu Dios ta bisando mi pa haci’e.
Mi a sobrebibi un accidente hopi pisa y mi a bisa mi mes cu mi kier haci algo positivo pa resto di mi bida y esaki ta loke mi ta haci. Te hasta bek na Merca, na mi cas mi ta haci limpi, haci limpi y haci mas limpi,” asina Larry a splica.
P’e bishitante aki e ta un lastima di mira un Aruba sushi, pasobra e ta un isla asina bunita… “pa chikito cu e ta, e ta simplemente un isla bunita. Haci’e mas bunita!”
Larry Darick ta bishita Aruba un biaha pa aña, tur aña pa entre 4 pa 5 siman den mesun temporada.
“Mi casa tabata yuda mi antes, pero su edad tambe a subi. E ta bin cu mi mas o menos 2 biaha pa siman. E ta piki e pida glasnan di lama. E ta bay cu e cosnan bon y laga esnan malo pa mi y ta parti nan cu e turistanan.”
Larry Darick ta gusta conta anecdota di su estadianan na Aruba y un di esnan cu tur ta corda ainda te awe y cu a bira un leyenda a pasa na 1997.
“E tabata mi di tres aña biniendo Aruba. Mi tabata kedando na Tamarijn y despues mi a muda pa Divi Village. Ora cu nos a yega e biento no tabata supla.
Tur hende tabata keha calor y cu no tabatin biento. Asina ta mi a bisa cu mi ta bay mira kico ta pasando.
Mi a bay e otro banda di e isla banda di e Lighthouse y e golf course. Eynan tabatin un muraya di mas o menos 4 pa 5 pia halto traha di staal y e tabata cubri cu saconan di plastic.
Mi tabata mira e biento supla bayendo riba cu tur e saconan di plastic, pero nada n’e otro banda di e isla.
Asina ta mi a haci’e completamente limpi y e hendenan a bisa mi despues cu mi a haci cu biento a supla atrobe na Aruba. Esey tabata un leyenda bieu!,” Larry ta bisa cu un sonrisa riba su cara.
E boluntario di haci beachnan limpi ta bisa cu mayoria di e sushi riba e beach aki ta di Trinidad & Tobago, Islanan Santa Maria, Venezuela… “y ocasionalmente mi ta haya piesanan straño.
E aña aki mi a haya dos bleki di Coca-Cola cu ta bisa ‘traha na Sur-Africa’. Mi no sa con nan a yega aki y ultimamente mi ta haya hemchinan chikito di plastic cu cosnan pega den nan, manera un helm duro y mi sa cu e por ta di un barco di Peking para p’afo.
E artefactonan aki ta cay for di e barco y esey pa mi ta hopi dañino p’e medio ambiente. Animalnan ta come nan y e ta haci nan daño”.
E ta sigui bisa cu tempo cu el a bin Aruba pa prome biaha e isla tabata basta sushi. “Mi a bay rond di e isla y tabatin sushedad tur caminda mas ainda despues di Carnaval.
E ta tuma entre un pa dos siman pa haci limpi riba beach y tur aña cu mi bin bek centro di ciudad ta limpi, e barionan ta limpi.
Mi sa di algun lugar riba e isla unda tin areanan di dump cu hopi no conoce. De bes encuando ta mira e dump cu nos ta yama “wild cat dump” unda tur hende ta tira tur cos,” asina Larry Darick a bisa un poco serio.
“Pero e isla a mehora asina hopi y ami kier mira e keda asina y bira mas limpi. E unico cu ami ta saca for di esaki ta cu mi ta spera si stop uzo di saconan di plastic awor mes entre 5 pa 10 aña e lo haci un diferencia grandi.
Esaki ta loke mi kier mira. Un fin na esaki, pasobra e ta pio cu ‘global warming.’ E ta mata animalnan”.
E amante di un isla limpi ta bisa cu porta e muchanan cu ta haya un educacion hopi bon na Aruba lo por carga esaki.
Arubianonan ta hendenan fantastico. Aruba ta p’e muchanan y nan yiunan y p’e futuro.
“Mi lo no t’akinan pa mir’e completamente limpi… pero mientras cu Dios duna mi forsa pa sigui bin Aruba, lo mi haci mi mihor esfuerso!”


text:
Carib Connect ta wordo lansa pa yuda e empresario crece
Cu colaboracion di COSME (Competitiveness Of Small and Medium-sized Enterprises) Camara di Comercio (KvK) a tene un tayer informativo riba e lansamento oficial di...
Minister Otmar Oduber contento cu tin mas vuelo frecuente pa Aruba...
Dialuna definitivamente ta sumamente contento na Aeropuerto cu un anuncio pa basta luna, si no ta un tiki mas cu un anja caba, ta...
Clayton Croes di GKMB: Index di caso di criadero ta abao...
Den caso di criaderonan di sangura no ta halto pero esey no ta kita afo cu tur hende mester mantene rond di cas limpi...
Minister Otmar Oduber: E siman aki lo bolbe sinta na mesa...
Despues di algun siman cu a sinta na mesa cu departamentonan pa loke ta casonan di crimen den turismo, keto bay e nan ta...
Gerald Fingal: IASA su plan ta pa tin un maneho positivo...
Despues cu siman pasa IASA a sinta na mesa cu sindicato STA, a acerca Gerald Fingal pa sa kico ta e cambionan pa 2017. El...
Joanne Arends: Hopi contento y satisfecho cu desaroyonan positivo riba diversidad...
Joanne Arends, kende ta e Airservice Development Manager, ta splica cu un desaroyo asina positivo, sigur ta alinea cu e strategia di sigui diversidad...
Appel di Oro 2016: Premio Nacional di Excelencia den Enseñansa
Ministerio di Enseñansa hunto cu Departamento di Enseñansa ta presenta e di dos edicion di e proyecto Appel di Oro | Premio Nacional di...
Minister Otmar Oduber ta desea Bordalo II un caluroso bonbini
E prome artista pa yega Aruba pa prepara pa su participacion na Aruba Art Fair 2016, ta e artista Portugues Bordalo II (Bordalo Segundo),...
DRH lo ta cera pa publico diamars awo 30 di Augustus
Departamento Recurso Humano (DRH) lo ta cera pa publico diamars 30 di Augustus 2016 henter dia pa motibo di un reunion interno. Nos lo ta...
Pastoornan a entrega carta contra amienda di registracion di pareha na...
Dialuna mainta a keda entrega un carta di manifiesto di parti un grupo di pastoor Cristian riba e amienda cu a keda entrega pa...
Aruba Art Fair ta introduci artista cu ta “kick off” Aruba...
Cu yegada di e artista Portugues mundialmente conoci y reconoci, Bordalo II (Bordalo Segundo), organisadornan di Aruba Art Fair 2016 ta celebra un era...
Presidente di Parlamento: Pueblo mester sa pakico e reunion di dialuna...
Presidente di Parlamento Marisol Lopez-Tromp a splica mas di e carta cu awor lo bay wordo manda pa tur membro di Parlamento, pa nan...
Michele Paige Presidente di Florida-Caribbean Cruise Association, otro orador principal durante...
Minister di Turismo, Sr. Otmar Oduber, conhuntamente cu Aruba Tourism Authority tin e sumo placer y honor pa anuncia cu Michele Paige, Presidente di...
Minister Paul Croes ta felicita FAVI y Feria Social cu un...
Minister Paul Croes ta sumamente content cu un proyecto hopi anticipa pa FAVI a logra bira un realidad danki na Feria Social y CEDE...
Minister Otmar Oduber: Vision di cuater aña pasa awe ta bira...
E mandatario encarga cu e carteranan di turismo y cultura, Otmar Oduber recientemente tabata di bishita na Watertoren San Nicolas unda cu e instalacion...
Director di DPS, Whitney Kock ta splica con e reunion a...
Diabierna mainta bao di liderasgo di e student counsel di e unidad di hospitality and tourism, a organisa un marcha desde nan unidad y...
Hubert Dirksz di FTA: Salario minimo mester haya su atencion pasobra...
Apesar cu costo di bida ta aumentando, esey no ta aparece riba e cifranan di Centraal Bureau Statistiek. Esey ta cuestionabel, pasobra e ta...
Jossy Kock: Green Corridor lo bay tin dos fase tanto pa...
Green Corridor ta destina pa embeyece full e parti dilanti, pero si bay pone hopi auto para eynan, e ora no ta keda nada...
Diego de Cuba: IASA a introduci sistema nobo di evaluacion
E director di IASA, sr. Gerald Fingal a invita sindicato STA, hunto cu e grupo cu a drenta na 2005 pa papia riba un...
Camara di Comercio cu lansamento di e plataforma CaribConnect
CaribConnect ta pa tur comerciante di Aruba, segun Directora Ehecutivo di Camara di Comercio, Sonja Velthuizen. E plataforma aki CaribConnect.net. Ta duna hopi oportunidad...


text:
Recientemente a tuma luga na nos hermana isla Corsou un actividad di sindicatonan di Polis cu a wordo organisa door di SPA. Sindicatonan di Polis presente tabata NABP BESS, A.B.V.O. y NABP Corsou. E meta principal di e encuentro aki tabata pa estrecha lasonan entre e sindicatonan y cera un acuerdo di cooperacion entre dicho sindicatonan.
Parlamentario y alabes Presidente di Parlamento, Sr Guillfred Besaril a atende e actividad aki y a wordo compaña pa Parlamentario Sr. Ricardo Croes.
Sr. Besaril a fungi como Presidente di SPA prome cu e la dicidi di cambia su carera y bira politico pa sirbi su pais den un otro manera. Durante e ocasion importante aki, el a hiba palabra na unda el a relata su experencia como Presidente di SPA y a indica su deseo pa mira e sindicatonan di Polis entre e islanan traha hunto pa bienestar di e pueblonan.
Pa e ocasion aki, Parlamentario Besaril a bisa lo siguiente: “Pa mi tabata un inmenso honor y placer di a wordo invita y participa na un encuentro asina importante entre e sindicatonan di Polis di e islanan. Como ex – Presidente di sindicato di Polis SPA, mi ta sumamente contento cu e acuerdo di cooperacion cu a wordo firma entre e sindicatonan y cu nos por mira riba un miho cooperacion entre e islanan pa asina fortalece nos cuerpo policial”.


text:
Pa mucha na Scol di Arte
ORANJESTAD (AAN): Recientemente a tuma lugar un workshop di arte duna pa Xaviera Rigters Aubri, kende ta duna les na Academia di Arte na Hulanda, a dicidi di duna e workshop pa mucha na Scol di Arte na San Nicolas.
Durante un entrevista cu DIARIO, señora Rigters Aubri a splica cu el a bin Aruba pa orienta su mes riba e posibilidad pa duna workshops di desaroyo di creatividad na mucha.
El a splica cu esaki a cuminza door cu e mes ta traha den mundo di moda como un estilista na Europa y Asia.
“Door mi a studia na Academia di Arte mescos cu mi mama cu a nace na Aruba, constantemente mi ta ocupa cu creatividad”.
“Durante hopi tempo mi tabata tin mi carera y a bira tempo pa duna bek”, segun Xaviera.
“Mi a pensa di hasi esaki pa Aruba, pasobra Aruba a dunami e tempo mas feliz di mi hubentud”.
“Semper mi tabata wak con hendenan na Aruba semper tabata crea obranan cu por ehempel skelpi , unda cu bo ta wak cu Aruba su cultura ta uno di creacion”.
Esaki segun e estilista, kende a indica cu e ta cuminza na duna workshops gratis, pasobra e sa tambe cu no tur hende ta financieramente bon para.
Un di e problemanan cu hendenan cu kier ta creativo por tin, ta cu e materialnan hopi biaha por ta caro.
“No mester uza semper e materialnan caro, pero ta importante pa ofrece nan e desaroyo”, segun Rigters Aubri.


text:
Silencio ta papia? Si, na momento cu nos ta cla p’e, nos lo por compronde e idioma profundo di silencio…silencio por bisa nos mas cu mil palabra…si nos ta scoge pa scuch’e! Les’e, bo lo gust’e!
Bo a scucha mi den mi momentonan di contemplacion…
Probablemente bo a sacudi bo cabes cada bes cu mi ta comete e mesun erornan atrobe…
Mi sa sigur cu bo ta compronde pakico ami ainda no ta compronde…
Mi a hasi bo hopi pregunta desde cu mi tabata un mucha ainda chiquito…
Y den transcurso di bida mi a sinja cu cada biaha cu mi kere cu mi a sinja casi tur cos…
Tin algo nobo pa mi sinja net eynan patras di porta…
Tanten mi a sinja pa busca algo mas cu sabiduria y palabra…
Mi a sinja pa busca e silencio…
Paso den e silencio…
Mi ta topa bo den tur bo simplesa…
Bo no tin necesidad na mustra bo grandesa pa impreshona…
Den bo amor inmenso mi ta mira tur e beyesa di e cosnan chiquito…
Cu tur dia bo ta manda mi pa alegra mi bida…
Bo ta papia cu mi den e silencio di e biento, e lama y naturalesa…
Y den e hari genuino di e muchanan chiquito cu semper ta corda mi…
Cu ta nan ta e herederonan di e dia di majan…
Den silencio Dios ta papia cu nos…


text:
Empresanan ku ke bende bibida i/òf kuminda òf ke hür un akomodashon, mester pidi un pèrmit di bibida i hóreka. Si Bo no tin nashonalidat hulandes, e ora ei Bo mester tin tambe un pèrmit di trabou i estadia.
Pèrmit di hotèl
Ta duna esun ku tin esaki e derecho pa manehá un hotèl i pa bende kantidatnan chikitu di bibida, bibidanan ku nivel abou alkohòl i sin alkohòl, eiskrim i mesun sorto di produktonan asina, pa uso na e sitio.
Pèrmit di apartamentu
Ta duna esun ku tin esaki derecho pa hür apartamentu.
Pèrmit di bar
Ta duna esun ku tin esaki e derecho pa bende kantidatnan chikitu di bibida, bibidanan ku nivel abou di alkohòl i sin alkohòl, eiskrim i mesun sorto di produktonan asina, pa uso na e sitio.
Pèrmit di klup
Ta duna esun ku tin esaki derecho pa bende kantidatnan chikitu di bibida, bibidanan ku nivel abou di alkohòl i sin alkohòl, eiskrim i mesun sorto di produkto asina, pa uso na e sitio, ekslusivamente na miembro i nan huéspetnan.
Pèrmit di benta por mayor
Ta duna esun ku tin esaki derecho pa bende kantidatnan grandi di bibida, eksklusivamente pa uso na un otro sitio.
Pèrmit di tienda
Ta duna esun ku tin esaki derecho pa bende kantidatnan chikitu di alkohòl, eksklusivamente pa uso na un otro sitio.
Pèrmit di serbes
Ta duna esun ku tin esaki derecho pa bende kantidatnan chikitu di bibida, bibidanan ku nivel abou di alkohòl i sin alkohòl, pa uso na e sitio.
Pèrmit di 'lodge'
Ta duna esun ku tin esaki derecho pa operá un 'lodge' i pa bende kantidatnan chikitu di bibida, bibidanan ku nivel abou di alkohòl i sin alkohòl, eiskrim i mesun sorto di produktonan asina, pa uso na e sitio, eksklusivamente na huéspet i nan bishitantenan.
Pèrmit di restorant
Ta duna esun ku tin esaki derecho pa bende i konsumí na e sitio aki kantidatnan chikitu di bibida sin alkohòl, eiskrim, produktonan di mesun sorto i/òf kuminda prepará den un kushina na e sitio.
Pèrmit di snèk
Ta duna esun ku tin esaki derecho pa bende kantidatnan chikitu di bibida, bibidanan ku nivel abou di alkohòl i sin alkohòl, eiskrim i produktonan di mesun sorto, i/òf kum inda prepará na e sitio i pa konsumo na e sitio.
Pèrmit pa bende kuminda pa bai kuné
Ta duna esun ku tin esaki derecho pa bende kuminda prepará den un kushina na e sitio, pa konsumo na otro lugá.
Pèrmit pa bende eiskrim
Ta duna esun ku tin esaki derecho pa bende kantidatnan chikitu di bibidanan sin alkohòl, eiskrim i produktonan di mesun sorto, pa uso na e sitio.